จุกขึ้นเบี้ยประกันปลูกข้าว60%
เพิ่มความคุ้มครองศัตรูพืชพบปี’54ขาดทุนอ่วม500ล.
6 ม.ค. 2555

เพิ่มความคุ้มครองศัตรูพืชพบปี’54ขาดทุนอ่วม500ล.
ชาวนาจุก ต่างชาติขอขึ้นเบี้ยประกันภัยข้าวอีก 60% แลกคุ้มครองภัยศัตรูพืชเพิ่ม
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า บริษัท สวิส รี ซึ่งเป็นผู้รับประกันภัยต่อหลักในโครงการประกันภัยข้าวนาปีของรัฐบาล ได้เสนออัตราเบี้ยใหม่สำหรับฤดูเพาะปลูกประจำปี 2555 มาแล้ว โดยขอขึ้นค่าเบี้ยเป็น 190 บาทต่อไร่ เพิ่มขึ้น 70 บาทต่อไร่ หรือ 60% แต่อยู่บนความคุ้มครองเท่าเดิมที่ทุนประกัน 1,400 บาทต่อไร่ และยังมีเงื่อนไขอีกว่า ต้องมีนาข้าวเข้าร่วมโครงการไม่ต่ำกว่า 6 ล้านไร่ แต่หากไม่มีการกำหนดจำนวนไร่ ค่าเบี้ยขั้นต่ำก็ต้องเพิ่มเป็น 230 บาทต่อไร่
สำหรับสาเหตุหลักของการขึ้นค่าเบี้ยในปีนี้ เนื่องจากได้มีการขยายความคุ้มครองถึงภัยจากแมลงศัตรูพืชเพิ่มเข้าไปอีกตามนโยบายของรัฐบาล รวมเป็น 7 ภัย จากเดิมมีแค่ 6 ภัย คือ ภัยน้ำท่วม ภัยฝนทิ้งช่วง ภัยลมพายุหรือไต้ฝุ่นภัยอากาศหนาวหรือน้ำค้างแข็ง ภัยลูกเห็บ และภัยไฟไหม้
อย่างไรก็ตาม รัฐยังยืนยันที่จะทำโครงการนี้ต่อไป เพียงแต่ยังไม่ได้สรุปว่าจะกำหนดค่าเบี้ยเท่าไหร่ ขณะที่บริษัทประกันของไทย และบริษัท สวิส รี ยืนยันว่าจำเป็นต้องเพิ่มพื้นที่นาข้าวรับประกันให้มากขึ้น เพื่อลดความเสี่ยงลง เนื่องจากโครงการประกันภัยข้าวปี 2554 ขาดทุนไป 16 ล้านเหรียญสหรัฐ หรือประมาณ 500 ล้านบาท ซึ่งหักจากเบี้ยที่เก็บได้ประมาณ 120 ล้านบาท โดยมีนาข้าวที่ทำประกันและได้รับความเสียหายประมาณ 3 แสนไร่ จากจำนวนนาข้าวทั้งประเทศที่ทำประกันไว้ประมาณ 1 ล้านไร่ ซึ่งความเสียหายส่วนใหญ่อยู่ที่ภาคตะวันออกเฉียงเหนือ ส่วนพื้นที่ภาคกลางอย่าง จ.พระนครศรีอยุธยา สิงห์บุรี และนครสวรรค์ มีการซื้อประกันไว้น้อย
นายจีรพันธ์ กล่าวว่า กระทรวงการคลังมั่นใจว่าเกษตรกรทั่วประเทศจะทำประกันนาข้าวถึง 30 ล้านไร่ โดยรัฐบาลจะใช้นโยบายอื่นๆ มากระตุ้น เช่น ในเรื่องอัตราดอกเบี้ยที่จะให้กับเกษตรกรที่เป็นลูกค้าสินเชื่อธนาคารเพื่อการเกษตรและสหกรณ์การเกษตร (ธ.ก.ส.) ที่ซื้อประกันภัยข้าวทางธนาคารจะลดดอกเบี้ยเงินกู้ให้ ขณะที่การบริหารจัดการความเสี่ยงภัย ทางบริษัท สวิส รี จะกำหนดพื้นที่การรับประกันภัยแต่ละจังหวัดจะรับได้เท่าไหร่ และไม่เกินเท่าไหร่ เพื่อกระจายความเสี่ยง 
นายจีรพันธ์ กล่าวว่า ภาครัฐเป็นผู้ให้โจทย์กับบริษัท สวิส รี เพื่อกำหนดค่าเบี้ยมาใหม่ เช่น การลดทุนประกันจาก 1,400 บาทต่อไร่ เหลือ 1,000 บาทต่อไร่ หรือเพิ่มทุนประกันเป็น 1,500 บาทต่อไร่ เบี้ยประกันควรจะเป็นเท่าไหร่ ซึ่งผลขาดทุนที่เกิดขึ้นเป็นส่วนหนึ่งที่ทำให้บริษัท สวิส รี คิดเบี้ยประกันในปี 2555 เพิ่มขึ้นด้วย